गुरुवार के आईल 4 लोकसभा क्षेत्र अवुरी 10 विधानसभा क्षेत्र के उपचुनाव के नतीजा में विपक्ष के भारी जीत प केंद्रीय गृह मंत्री राजनाथ सिंह कहले कि दूर तक कूदे खाती तनिका पीछा हटे के परेला।
भोपाल में मीडिया संगे बात करत राजनाथ सिंह इशारा-इशारा में उपचुनाव के नतीजा खारिज क देले अवुरी कहले बड़ जीत खाती छोट हार जरूरी होखेला। राजनाथ कहले, ‘लंबा छलांग लगाके आगे जाए खाती पहिले दु डेग पीछा हटे के परेला, उपचुनाव के नतीजा हमनी खाती उहे डेग ह’।
मध्य प्रदेश के राजधानी भोपाल पहुंचल राजनाथ सिंह केंद्र के मोदी सरकार के चार साल के कामकाज के खूबी भी बतवले अवुरी कहले कि पहिले के कवनो सरकार अपना काम-काज के रिपोर्ट ना देत रहे, लेकिन हमनी के सरकार चार साल से देतिया।
गृह मंत्री कहले कि मोदी सरकार 2019 तक किसान के आमदनी दुगुना करे अवुरी लागत के कम करे प गंभीर बिया आ एकरा खाती काम कईल जाता। पेट्रोल-डीजल के बढ़त कीमत के चलते देशभर से आवत आवाज़ प राजनाथ सिंह कहले कि तेल के दाम बढ़े से देश के अर्थ व्यवस्था प कवनो असर नईखे। सरकार तेल के दाम के कम करे के प्रयास करतिया।
एक जून से दस जून तक मध्य प्रदेश में होखेवाला किसान आंदोलन प राजनाथ सिंह कहले कि ए आंदोलन से किसान के कवनो लेनादेना नईखे। इ पूरा तरीका से कांग्रेस आंदोलन बाटे। उ कहले कि राहुल गांधी भट्टा-परसौल के भूला के चुनाव के देखत मंदसौर को याद करतारे।
राजनाथ सिंह कहले कि कांग्रेस अपना 60 साल के शासन में किसान खाती कुछ ना कईलस। उ कहले कि मोदी सरकार किसान खाती जतना चार साल में क देलस ओतना काम कांग्रेस से 100 साल में ना होई।
bho_Deva bho_Deva bho_Deva bho_Deva bho_Deva bho_Deva